b'\n_START_ARTICLE_\nGustaf Snellman (eversti)\n_START_PARAGRAPH_\nOtto Gustaf "G\xc3\xb6sta" Snellman (25. joulukuuta 1900 Pudasj\xc3\xa4rvi \xe2\x80\x93 2. syyskuuta 1944) oli Suomen Puolustusvoimien eversti ja sodanaikainen jalkav\xc3\xa4kirykmentin komentaja._NEWLINE_Snellman osallistui vapaussotaan V\xc3\xb6yrin sotakoulun mukana ja k\xc3\xa4vi sittemmin Viipurin upseerikokelaskurssin 1918-1919, Kadettikoulun sek\xc3\xa4 Sotakorkeakoulun 1928-1930. H\xc3\xa4n palveli Suomen Valkoisessa Kaartissa nuorempana upseerina 1919-1923, Sotav\xc3\xa4en esikunnassa toimistoupseerina 1923-1925 ja Porin rykmentiss\xc3\xa4 komppanianp\xc3\xa4\xc3\xa4llikk\xc3\xb6n\xc3\xa4 1925-1928. My\xc3\xb6hemmin h\xc3\xa4n toimi toimistoupseerina yleisesikunnassa ja puolustusministeri\xc3\xb6ss\xc3\xa4._NEWLINE_Talvisodassa Snellman oli P\xc3\xa4\xc3\xa4majan j\xc3\xa4rjestelytoimiston p\xc3\xa4\xc3\xa4llikk\xc3\xb6n\xc3\xa4 ja tammikuusta 1940 l\xc3\xa4htien JR 67:n komentaja. V\xc3\xa4lirauhan aikana h\xc3\xa4n komensi 3. prikaatia. Jatkosodan alkaessa h\xc3\xa4n toimi p\xc3\xa4\xc3\xa4majan j\xc3\xa4rjestelytoimiston p\xc3\xa4\xc3\xa4llikk\xc3\xb6n\xc3\xa4 ja siirrettiin hein\xc3\xa4kuussa 1941 It\xc3\xa4-Karjalan sotilashallintoesikuntaan esikuntap\xc3\xa4\xc3\xa4llik\xc3\xb6ksi. Lokakuussa 1941 h\xc3\xa4n siirtyi komentamaan JR 29:\xc3\xa4\xc3\xa4. 16.4.1942 h\xc3\xa4net komennettiin Semenskin-Pertj\xc3\xa4rven alueen joukkojen johtoon. 30.4.1942 h\xc3\xa4net nimitettiin VI armeijakunnan esikuntap\xc3\xa4\xc3\xa4llik\xc3\xb6ksi. Maaliskuussa 1943 h\xc3\xa4nest\xc3\xa4 tuli JR 2:n komentaja. Tammikuussa 1944 h\xc3\xa4n siirtyi Maasel\xc3\xa4n ryhm\xc3\xa4n, maaliskuusta alkaen II armeijakunnan, esikuntap\xc3\xa4\xc3\xa4llik\xc3\xb6ksi. Jatkosodan torjuntataistelujen alettua Snellman m\xc3\xa4\xc3\xa4r\xc3\xa4ttiin komentamaan 18. divisioonaa. H\xc3\xa4n haavoittui Antrean Noskualla 31.7. ja kuoli my\xc3\xb6hemmin sotasairaalassa 2.9.1944 ollen siten er\xc3\xa4it\xc3\xa4 korkeimmissa teht\xc3\xa4viss\xc3\xa4 toimineista sodassa kaatuneista suomalaisista upseereista._NEWLINE_Ylennykset: v\xc3\xa4nrikki 1919, luutnantti 1920, kapteeni 1923, majuri 1930, everstiluutnantti 1939, eversti 5.3.1942._NEWLINE_Gustaf Snellmanin leski Anne-Marie Snellman tunnettiin my\xc3\xb6hemmin presidentti Urho Kekkosen naisyst\xc3\xa4v\xc3\xa4n\xc3\xa4.'